
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ

Θέμα: Ψήφισμα

Κάτω τα χέρια από τους μαθητές και τις μαθήτριές μας!

Έξω οι φασίστες από τα σχολεία και τις γειτονιές μας!

Το Δ.Σ. του A΄ Συλλόγου Εκπαιδευτικών Π.Ε. Πειραιά «Ρήγας Φεραίος» καταδικάζει απερίφραστα τη δολοφονική επίθεση φασιστοειδών ενάντια σε μαθήτρια σχολείου της Πάτρας, το βράδυ της Τρίτης 3 Νοέμβρη 2026, σε πλατεία έξω από το σπίτι της. Η επίθεση αποτέλεσε συνέχεια της στοχοποίησής της εδώ και μέρες, με απειλές, βρισιές και αλλεπάλληλες προσπάθειες εκφοβισμού. Δρώντας ως τάγμα εφόδου, οι επιτιθέμενοι τραυμάτισαν σοβαρά μαθητές και φοιτητές που παρενέβησαν για να την προστατεύσουν.
Εκφράζουμε την αλληλεγγύη μας στη μαθήτρια, στους τραυματισμένους μαθητές και φοιτητές και στις οικογένειές τους. Απαιτούμε την πλήρη διερεύνηση της επίθεσης και την απόδοση ευθυνών σε όλους τους εμπλεκόμενους. Καμία ανοχή και καμία συγκάλυψη της φασιστικής βίας!
Όλοι μαζί εκπαιδευτικοί, γονείς, μαθητές και φοιτητές να γίνουμε ασπίδα προστασίας για κάθε μαθητή και μαθήτρια που στοχοποιείται από φασιστικές και εγκληματικές ομάδες.
Ως εκπαιδευτικοί έχουμε ιδιαίτερη ευθύνη να αντιπαλεύουμε καθημερινά τον φασισμό, τον ρατσισμό και το μίσος. Να αναδεικνύουμε μέσα από το μάθημα και τη συλλογική ζωή του σχολείου την ιστορική αλήθεια, τα αίτια που γεννούν, συντηρούν και ενισχύουν τον φασισμό, τη σημασία της αλληλεγγύης και του συλλογικού αγώνα.
Δεν θα επιτρέψουμε στους συνεχιστές της καταδικασμένης εγκληματικής ναζιστικής οργάνωσης «Χρυσή Αυγή», με όποια επωνυμία ή μανδύα κι αν εμφανίζονται, να τρομοκρατούν τη σχολική κοινότητα, να δηλητηριάζουν τις συνειδήσεις των παιδιών και να τα στρατολογούν στο μίσος και την εγκληματική δράση. Η αναβίωση του φασισμού δεν θα περάσει !

